‘ऑक्सीटोसिन’ के बिक्री प बिहार में प्रतिबंध, दवाई के भयंकर नाजायज़ इस्तेमाल
पटना - बिहार राज्य स्वास्थ्य सोसाइटी, दुध बढ़ावे वाला दवाई ‘ऑक्सीटोसिन’ के राज्य में बिक्री प प्रतिबंध लगा देलस। ए दवाई के निर्माण प पहिले से भी प्रतिबंध बाटे, लेकिन राज्य में गैरकानूनी रूप से एकर निर्माण होखत रहल हा।
ए दवाई के सुई के रूप में मवेशी में दूध उत्पादन बढ़ावे खातिर इस्तेमाल होखेला। संगही, पछिला कुछ समय में एकर इस्तेमाल फल अवरू सब्जी में भी होखे लागल बाटे।
बिहार राज्य स्वास्थ्य सोसाइटी के कार्यकारी निदेशक संजय कुमार सिंह कहले कि, दवा निरीक्षक पछिला कुछ समय लगातार रिपोर्ट करत रहले कि ए दवाई के बहुत ज्यादा स्टॉक राज्य के हर जिला में मौजूद बाटे, ओकरा बाद ही एकरा बिक्री प भी प्रतिबंध लगावे के फैसला भईल।
संजय सिंह कहले - लगातार शिकायत मिलत रहे कि गाय-भैंस से अधिका दुध निकाले खातिर ओ सभ के ‘ऑक्सीटोसिन’ के सुई दिहल जाता, संगही अब एकर इस्तेमाल फल अवरू सब्जी में भी होखे लागल बा।
एकरा से पहिले, राज्य के दावा निरीक्षक अपना रिपोर्ट में कहले कि- राज्य में ‘ऑक्सीटोसिन’ के इस्तेमाल मवेशी के मामला में त होखते रहे, लेकिन अब एकर अवरू तरह के काम में भी इस्तेमाल भी होखे लागल बा।
ए रिपोर्ट के बाद दावा निरीक्षक सचिदानंद प्रसाद के अगुवाई में एगो टीम बनाके दावाई के कुछ दोकान प छापा मारल गईल। ए छापा में ‘ऑक्सीटोसिन’ त बहुत जादा मात्र में मिलबे कईल संगही इहों पाता चलल कि एकरा में भी मिलावट कईल जाता।
सचिदानंद प्रसाद कहले, दवाई के दाम के बाज़ार में कम राखे खातिर ए दवाई के निर्माता एकरा में मिलावट करतारे, एकरा से अवरू गंभीर खतरा पैदा हो गईल बा।
मालूम रहे कि, ‘ऑक्सीटोसिन’ चाहे दुध में होखे भा फल में, ओकर इंसानी शरीर प गंभीर असर होखेला। ‘ऑक्सीटोसिन’ मिलल चीज़ खाए-पिए से दिल के धड़कन कम हो सकता, दिमाग के नुकसान हो सकता, ब्लड प्रेशर कम हो सकता, आंत में बेमारी हो सकता, अवरू गर्भ में पलेवाला बच्चा मर सकता।
ए सभ के अलावे शरीर के वजन, स्तन के विकास, सिर में दर्द, घुमरी, चिढ़चिढ़ापन आदि भी एकरा से होखेला। एकर सबसे ज्यादा बाउर असर 12 से 16 साल उम्र के बीच के लईकिन प होखेला, ओकनी के शरीर में अचानक बदलाव आवेला, वजन बढ़े लागेला अवरू स्तन तक भारी हो जाला।
एही सभ के चलते ए दवाई के एगो नया इस्तेमाल भी होखता। पछिला कुछ समय से देह व्यापार में भी ए दवाई के इस्तेमाल होखे के खबर बाटे। देह भरल-पुरल लागे, ए चलते इ दवाई कम उम्र के लईकिन के भी दिहल जाता।
एक दवाई के ए काम खातिर सबसे ज्यादा इस्तेमाल बंगाल अवरु बांग्लादेश से सटल इलाका में होखता। हाल में प्रकाशित एगो रिपोर्ट में खुलसा करत जर्मन रेडियो ‘ड़च वैले’ कहलस कि, ‘ऑक्सीटोसिन’ के देह व्यापार में गलत इस्तेमाल होखला के चलते भारत अवरू बंगलादेश में एकर शिकार के संख्या में भयंकर बढ़ोतरी भईल बाटे।
बिहार राज्य स्वास्थ्य सोसाइटी बिक्री प प्रतिबंध लगावे वाला अपना आदेश में राज्य के अस्पताल अवरू मवेशी उपचार केंद्र में एकर मौजूदगी के भी चर्चा कईलस। मालूम रहे कि, आज तक ए दवाई के बिहार में कतना बिक्री भईल एकर कवनो लेखा-जोखा नईखे। संजय सिंह कहले - चुकी ए दवाई के स्टॉक बतावल जरूरी ना रहे, एहसे एकरा बारे में कवनो जानकारी नईखे।
सोसाइटी अपना आदेश में राज्य के सभे 56वो दावा निरीक्षक के सलाह देलस कि, राज्य में एगो विशेष अभियान चला के दूध अवरू फल-सब्जी बिक्रेता के इहाँ छापा मारल जाए, अवरू ए दवाई के गैर कानूनी इस्तेमाल करेवाला लोग के खिलाफ कानूनी कारवाई कईल जाए। संगही, ‘ऑक्सीटोसिन’ के निर्माता लोग के ठेकाना प भी छापा मारे के कहल बाटे।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva